Sporočilo za javnost
20. oktober 2016

 **Gostujoča razstava Begunec\_ka sem - dogodek evropskega konzorcija za preučevanje spomina**
Slovenski etnografski muzej v sodelovanju z mednarodnim konzorcijem za proučevanje evropskega spomina, Univerzo v Perpignanu, Filozofsko fakulteto Univerze v Ljubljani in Widad Tamimi ter Vesno Bukovec*,* avtoricama projekta ***Begunec\_ka sem*,** organizira v **sredo, 26. oktobra 2016, ob 14.00** multimedijski dogodek *Evropski spomin v nastajanju*. Prek videa bo prikazan tudi projekt ***Kurdska zgodba med Sirijo, Irakom, Turčijo in Grčijo*** umetnika begunca Kawakawe. Dogodek je prispevek k sodelovanju evropskih umetnikov in umetnic pri vračanju Evrope k humanističnim tradicijam in izobraževanju za humano prihodnost.

Odprtje razstave spremlja delavnica, na kateri bosta avtorici z moderatorko prof. dr. Ksenijo Vidmar Horvat raziskovali vprašanja prihodnosti Evrope po begunski krizi, in preizpraševali vlogo umetnosti pri učenju novih generacij za strpno in humano družbo. Sledila bo okrogla, miza na kateri bosta mag. Ralf Čeplak Mencin in Mojca Račič predstavila vlogo Slovenskega etnografskega muzeja pri soočanju z begunsko krizo.

Slovenski etnografski muzej si namreč v tem zgodovinskem prelomnem obdobju prizadeva v okviru svojega poslanstva obravnavati tudi aktualna družbena vprašanja. Med ta vprašanja sodi problematika migracij in beguncev, ki spreminjajo človeško in kulturno krajino Evrope in sveta. Tema Migracije in kulturne krajine je izbrana nosilna tema javnega programa SEM skozi leto 2016 oz. je bila z različnimi muzejskimi akcijami izpostavljena že v prejšnjih letih, npr. projekt štirih razstav Migracije (decembra 2015), program poučevanja slovenskega jezika, vodstev in delavnic, ki jih SEM prireja za čakajoče prosilce za azil v Sloveniji v letu 2016 in druge. V tem kontekstu se je SEM septembra 2016 pridružil evropskemu konzorciju za preučevanje spomina. Leta 2014 je Filozofska fakulteta pristopila k mednarodnemu projektu EUROM, ki deluje pod okriljem Znanstvenoraziskovalnega inštituta Filozofske fakultete (ZIFF) in ga vodi prof. dr. Ksenija Vidmar Horvat z Oddelka za sociologijo.

 **O razstavi Begunec\_ka sem**Razstava je serija 12 zgodb Widad Tamimi in 12 ilustracij Vesne Bukovec. Widad Tamimi je jeseni in pozimi 2015/2016 kot prostovoljka v begunskih centrih pomagala združevati družine, ki so jih v policijskih postopkih ob prečkanju meje ločili, kot pisateljica pa je zapisovala njihove zgodbe. Ljudi ni želela vznemirjati s fotografskim aparatom, zato je povabila vizualno umetnico Vesno Bukovec, da jih opremim s svojimi risbami. Zgodbe in risbe so bile objavljene v časopisu Delo. Namen njunega sodelovanja je pokazati in približati človeško stisko ljudi na begunski poti, ki poteka tudi čez našo državo, in se na tak način spopasti z negativno podobo in strahom pred tujci, ki se v družbi širi preko politike, medijev in spleta.

**Widad Tamimi** se je rodila v Milanu, kjer je tudi odraščala, počitnice pa je preživljala pri babici v Jordaniji. Prihaja iz multikulturne družine. Diplomirala je iz mednarodnih odnosov, nakar še iz prava. Nekaj časa je delala kot pravna asistentka enega od italijanskih senatorjev. Napisala je dva romana, nagrajeni prvenec z naslovom Il caffè delle donne (2014) in Le rose del vento (2016). Od leta 2014 dela z begunci. Z družino živi v Ljubljani.
**Vesna Bukovec je** diplomirala in magistrirala na Akademiji za likovno umetnost in oblikovanje v Ljubljani. Deluje kot samostojna avtorica in v okviru umetniške skupine KOLEKTIVA (z Metko Zupanič in Lado Cerar). Ustvarja v različnih medijih (video, risba, instalacija) in pri tem uporablja različne postopke (raziskava, apropriacija, participacija idr.). Od leta 2003 se je predstavila na vrsti samostojnih in skupinskih razstav v domačem in mednarodnem prostoru.

 **Kontaktna oseba:**prof. dr. Ksenija Vidmar Horvat, E: Ksenija.VidmarHorvat@ff.uni-lj.si